google/wiki40b huggingface dataset:
Ibrahim Kabia

Nasjonalt

Han studerte ved Minnesota state high school, der han satte skolerekord på 100 meter med 10,49 i 2004. Han løp også 200 meter på 20,96. I 2007 ble han tildelt tittelen All-American for sine resultater på 60 meter, og han kom på femteplass ved NCAA-mesterskapet med 6,63 – hans tredje skolerekord. Ved Big Ten Conference (1. divisjon innen college-friidrett) kom han på tredjeplass, og samme plassering fikk han også ved NCAA Midwest Region-mesterskapet. Hans beste tid utendørs på 100 meter i 2007 ble 10,47.
I 2008 vant han 100 meter ved Big Ten Conference, med tiden 10,29, og kom på femteplass på 200 meter. Hans sesongbestetid på 200 meter var 21,46 i 2008. Også ved Drake Relays vant han gull på 100 meter. Han fikk også utmerkelsen Big Ten Sportsmanship Award denne sesongen.

Internasjonalt

Ved VM i friidrett innendørs 2010 nådde han semifinalen på 60 meter, der han løp 6,65. Dette var ny nasjonal rekord, og den raskeste tiden av de 4 afrikanerne som løp semifinalen. Han kvalifiserte seg til finalen, men fordi han kjente kramper i muskelen på baksiden av låret (hamstring) i semifinalen stilte han ikke til start i finalen.
Demokratenes nominasjonsprosess til presidentvalget 2008

Demokratenes nominasjonsprosess til presidentvalget 2008 er en oversikt overprimærvalg og parti-nominasjoner («caucus») i Det demokratiske partiet, hvor partiets presidentkandidat til presidentvalget i 2008 blir nominert.

Demokrater i Utlandet

Dato: 5. februar 2008

Lousiana

Dato: 9. februar 2008

Nebraska

Dato: 9. februar 2008

United States Virgin Islands

Dato: 9. februar 2008

Washington

Dato: 9. februar 2008

Maine

Dato: 10. februar 2008

District of Colombia

Dato: 12. februar 2008

Maryland

Dato: 12. februar 2008

Virginia

Dato: 12. februar 2008

Wisconsin

Dato: 19. februar 2008

Hawaii

Dato: 19. februar 2008

Ohio

Dato: 4. mars 2008

Rhode Island

Dato: 4. mars 2008

Texas

Dato: 4. mars 2008

Vermont

Dato: 4. mars 2008

Wyoming

Dato: 8. mars 2008

Mississippi

Dato: 11. mars 2008

Pennsylvania

Dato: 22. april 2008

Guam

Dato: 3. mai 2008

Indiana

Dato: 6. mai 2008

North Carolina

Dato: 6. mai 2008

West Virginia

Dato: 13. mai 2008

Kentucky

Dato: 20. mai 2008

Oregon

Dato: 20. mai 2008

Puerto Rico

Dato: 1. juni 2008

South Dakota

Dato: 3. juni 2008

Montana

Dato: 1. juni 2008
Gravvik

Gravvik er en bygd, et sogn og en tidligere kommune i Namdalen i Nord-Trøndelag. Gravvik utgjorde et prestegjeld sammen med Leka. Gravvik var også en del av Leka kommune frem til 1909, så en egen kommune frem til den i 1964 ble slått sammen med Foldereid, Kolvereid og Nærøy kommuner til nåværende Nærøy kommune. 
Gravvik er nå ei grend og en skolekrets i Nærøy kommune, med ca. 330 innbyggere (juli 2005). 
Landbruk og fiskerinæring har tradisjonelt stått sterkt i Gravvik. I dag er oppdrett, både av laks, skjell og kveite viktige næringer.
Fingalshula ligger i Gravvik.
Zero Dark Thirty

Om filmen

Filmen hadde norsk premiere 8. februar 2013.
Den ble nominert til fem Oscar-priser, blant annet for beste film, beste kvinnelige hovedrolle (Chastain) og beste originale manus (Boal). Den fikk også fire Golden Globe-nominasjoner, for beste dramafilm, beste manus, beste kvinnelige hovedrolle og beste regi.
Filmen har en norsk skuespiller, David Menkin i rollen som C.I.A. agent.

Handling

Basert på den eviggående jakten på terroristorganisasjonen al-Qaidas leder Osama bin Laden og hans død 2. mai 2011. Filmen fokuserer på en gruppe elitesoldater ledet av en CIA-ansatt, den motvillige, men hardhudede og konsekvente Maya (Chastain), som i mange år ledet an i fruktesløse leteaksjoner for å finne bin Laden. Denne gruppen jobbet helhjertet for ett mål: å fange og drepe bin Laden. Det er kun Maya som er helt sikker på hvor han er, og soldatene kan bare stole blindt på at hun vet hva hun driver med.
Air Buddies

Sammendrag

Den kjente Golden retriever-hunden Air Bud blir kidnappet av lyssky kjeltringer som vil selge hunden for penger, og de fem valpene hans må hjelpe eierne deres med å redde dagen og finne igjen faren sin. Underveis får de hjelp fra en rekke forskjellige dyr og skapninger, som de kan snakke med.
Sjøsnø

Sjøsnø (engelsk: Lake-effect snow) blir dannet om vinteren når kalde, arktiske vinder beveger seg over store strekk med varmere innsjøvann. Lufta tilføres vanndamp fra vannflata, når metning, og kondensasjon oppstår som fryser og blir lagt igjen på breddene som ligger på le. Effekten blir forsterket når de bevegende luftmassene blir løftet opp av den orografiske effekten fra høyder på de leliggende breddene. Dette kan skape smale, men veldig intense snøbyger, som kan avgi snømengder på over 100 mm i timen.
Områdene som opplever sjøsnø blir ofte kalt snøbelter. Sjøsnø er et vanlig fenomen over elver og innsjøer om høsten og tidlig på vinteren mens vannet ennå er relativt varmt. Sjøsnø liksom frostrøyk er også vanlig i norske fjorder og langs kysten om vinteren, når kald luft fra land driver til havs.
Fenomenet skjer mange steder i verden, men er best kjent fra de befolkede områdene av De store sjøer i Nord-Amerika. Det største snøbeltet i USA ligger mellom Houghton, Michigan og Munising, Michigan, som kan ha opptil 5120 mm med snøfall i året. Store byer, som Buffalo, delstaten New York ved Eriesjøen opplever også dette fenomenet. Det er også vanlig på Sveriges østkyst.
Meland

Kommune fra 1923

Meland sokn var fra 1885 en del av Alversund prestegjeld og kommune. Meland ble egen kommune i 1923. En del av Holsnøy og litt av Askøy fikk navnet Meland kommune. Ved kommuneendringer i 1964 overtok Meland Flatøy fra gamle Hamre kommune. Gamle Herdla kommunes områder nord på Holsnøy ble også overtatt. Områdene på Askøy ble overført til Askøy kommune.

Aviser

Avisene Strilen og Nordhordland har nyheter fra Meland. Regionavisa Bergens Tidende skriver også mye om hendelser i Meland. I tillegg har Bergensavisen en viss dekning fra kommunen.

Kommunevåpenet

Kommunevåpenet til Meland er på rød grunn en sølvfarget navarspiss som vender nedover. Navarsmiing har lange tradisjonar i Meland. En navar er et trebor.
Kommunevåpenet ble valgt av kommunestyret i oktober 1986. Man hadde da hatt en motivkonkurranse der det kom inn 51 forslag til kommunevåpen. I mai 1987 ble det vedtatt i statsråd at «Meland kommunes våpen skal vera: På raud grunn ein sølv navar-spiss som vender nedover. Meland kommunes flagg skal vera: På raud grunn ein kvit navar-spiss som vender nedover.»

Tusenårssted

Kommunens tusenårssted er en hestekastanje, er plantet ved innfallsporten til Frekhaug Torg.
Nordisk forening for selskapschinchilla Norge

Nordisk forening for selskapschinchilla Norge (forkortet NFFSCN) er en norsk forening for alle som interesserer seg for chinchilla. Den ble stiftet 17. desember 1989, og er fremdeles Norges eneste chinchillaforening.
Foreningen jobber for å spre kunnskap om chinchilla til chinchillaeiere, kommende chinchillaeiere, dyrebutikker og veterinærer. Medlemsbladet Chillaposten sendes ut fire ganger årlig. Foreningen avholder ca. 5 årlige utstillinger rundt i landet hvor chinchillaene poengbedømmes etter kvaliteter som størrelse, kroppsform, pelskvalitet og farge. De største utstillingene hvert år er vårutstillingen og høstutstillingen som avholdes i Oslo/Akershus.
NFFSCN driver et arkiv over stamtavler, og har som mål å holde oversikt over slekten til alle chinchillaer i Norge. Offisielle stamtavler sendes ut til de som bestiller.
Zenerdiode

En zenerdiode er en halvlederdiode som blir sterkt ledende for spenninger over en gitt verdi, kalt diodens zenerspenning. Zenerspenningen gjelder for diodens sperreretning. I lederetningen oppfører zenerdioden seg som en vanlig halvlederdiode. Zenerdiodene blir hovedsakelig karakterisert av størrelsen på gjennomslagsspenningen (zenerspenningen, gjennombruddsspenningen, på engelsk breakdown voltage).
Det er to forskjellige fysiske fenomener som fører til sperreretningens spenningsbegrensning.
Den egentlige zenereffekten gjør seg gjeldende for spenninger under 5–6 volt. Her er det feltstyrken i krystallet som fører til at det blir ledende. For høyere spenninger skyldes spenningsbegrensningen den såkalte «lavineeffekten» (på engelsk avalanche breakdown), hvor mange elektroner slås løs av de få som løsner først.
Zenereffekten har en negativ temperaturkoeffisient og lavineeffekten en positiv. For zenerdioder hvor zenerspenningen er angitt til om lag 5,6 volt virker begge effektene samtidig og slike dioder oppviser derfor ganske temperaturstabile spenninger. De fleste småsignal bipolare transistorer oppviser en brukbar god zenerdiode i området 5–6 volt for B-E-dioden.
Zenerdioder karakteriseres også av maksimal effekt som kan tilføres dioden, i kombinasjon med hvor godt den kan kjøles.
Videre karakteristika for zenerdioder er deres dynamiske resistans, lekkstrømmen for lavere spenninger enn zenerspenningen, støyen som produseres og som nevnt temperaturkoeffisienten for spenningen. Støyen er bredbåndet og hvit med høy kvalitet (se hvit støy).
Som komponent kan zenerdioder leveres i spenningsområdet 1,5 til 100 volt, og for høyere spenninger i spesielle tilfeller. Oppdelingen av spenningsverdiene er gjerne hentet fra rekkene E6, E12 og E24 (se motstand), de leveres altså oppdelt mellom 6 og 24 verdier per dekade.
Betegnelsen kommer av navnet til den amerikanske fysikeren Clarence Melvin Zener (1. desember 1905–15. juli 1993) som oppdaget zenereffekten.

Bruksområder

Zenerdioder brukes svært ofte til å fastsette en spenning til en høvelig verdi i en gitt applikasjon. En svært typisk bruksmåte er å fø dioden via en seriemotstand fra en noe varierende spenningskilde og bruke spenningen over dioden som en stabil spenning (som ikke kan belastes mye). En slik konfigurasjon kalles en parallellregulator. Koples to like zenerdioder i serie rygg mot rygg har vi fått en komponent som sammen med en strømbegrensende motstand klipper vekselspenningssignaler symmetrisk med en amplitude som ligger noe over zenerspenningen.
Zenerspenningen er ikke særlig nøyaktig, ikke særlig stabil over strømtilførsel eller temperatur. Zenerdioder brukes derfor sjelden i presisjonskoplinger. Den er ellers en billig komponent.
Moechotypa

Utseende

Middelsstore, kraftige, mer eller mindre brunspraglete trebukker. Antennene er omtrent så lange som kroppen. Pronotum mangler en tann midt på sidekanten, men har gjerne en nær bakkanten.

Utbredelse

Slekten er utbredt i Sørøst-Asia.
Fylde-halvøya

Fylde er en halvøy i det vestlige Lancashire i England. Den består av en elveslette som er avgrenset av Morecambe Bay i nord, Ribble i sør, Irskesjøen i vest og Forest of Bowland i øst. Den utgjør den vestlige delen av et område som tidligere var kjent som Amounderness.
Administrativt er Fylde delt mellom distriktene Fylde, Wyre og Blackpool.
Det ble tidligere tatt ut torv flere steder på halvøya.
Franklin Square (Ohio)

Historie

Et postkontor kalt Franklin Square ble opprettet i 1830, og var i drift til 1914. Foruten postkontoret, hadde Franklin Square flere butikker, en kirke og skole.
Guanzi

Guanzi (kinesisk: 管子, pinyin: Guǎnzi, som betyr «rør» eller «tube»), eller bare guan, er et tradisjonelt kinesisk blåseinstrument med doble rørblad. Den korte kroppen er laget av hardt treslag og har en sylindrisk borring. Tonen minner nærmest om en klarinett. Instrumentet har i Kinas historie hatt en framskutt posisjon innen hoff- og ritualmusikk, men er i dag mer uvanlig og anses vanskelig å mestre.
Det kinesiske instrumentet er i Korea og Japan blitt utviklet til instrumentene piri respektive hichiriki, og i Sørkina (Guangdong) til houguan.
Norsk Zoologisk Forening

Norsk Zoologisk Forening (NZF) ble stiftet i 1946 og er en norsk forening som er opptatt av alle dyregrupper, fra insekter og krepsdyr til pattedyr og fugler. Foreningen er åpen for alle som er interessert i zoologi, både fagfolk og legfolk.
NZF utgir medlemstidskriftet «Fauna» fire ganger årlig og har fire lokallag rundt om i Norge: Oslo og Akershus, Rana, Røros og Sørlandsavdelingen. Medlemmer som bor innenfor et lokallags virkeområde blir automatisk medlem av dette lokallaget.
NZF er medlem av Samarbeidsrådet for biologisk mangfold (SABIMA), sammen med sju andre foreninger, og samarbeider med Artsdatabanken om å drive Artsobservasjoner, sammen med fem andre organisasjoner.

«Fauna»

Medlemstidskriftet «Fauna» kom ut første gang i 1948 og publiserer artikler, småstykker og andre bidrag og nyheter knyttet til zoologi, fortrinnsvis fra Norge. Opplaget er på cirka 1 700 hefter, som utgis til medlemmer og abonnenter fire ganger årlig.
Seinfeld

Handling

Seinfeld blir ofte beskrevet som et program om ingenting («a show about nothing»). Serien ble skapt av Jerry Seinfeld og Larry David, og handler om livet til Jerry og hans venner George, Kramer og Elaine. Mye av handlingen, særlig i begynnelsen av serien, er rett og slett samtaler mellom Jerry og George hvor de diskuterer samfunnets uskrevne regler.
De fire hovedpersonene samles vanligvis i Jerrys leilighet eller på kaféen på hjørnet hvor de diskuterer sine problemer. Episodene består ofte av fire forskjellige historier (én for hver av rollefigurene) som ender opp med å bli sydd sammen.
I noen av episodene foregår hele handlingen på ett sted – for eksempel episoden hvor Jerry, George og Elaine tilbringer hele episoden på en kinesisk restaurant og venter på bord, eller episoden hvor de fire hovedpersonene går rundt i et parkeringshus og leter etter Kramers bil.
THW Kiel

Seiere

THW Kiel er det mestvinnende laget i tysk håndball.
1. Bundesliga (20): 1957, 1962, 1963, 1994, 1995, 1996, 1998, 1999, 2000, 2002, 2005, 2006, 2007, 2008, 2009, 2010, 2012, 2013, 2014, 2015
Den tyske cupen (9): 1998, 1999, 2000, 2007, 2008, 2009, 2011, 2012, 2013
EHF Champions League (3): 2007, 2010, 2012
EHF Men's Champions Trophy (1): 2007

Tidligere stjerner

Blant THW Kiels tidligere stjerner finner vi Magnus Wislander (Verdens beste spiller 1990), Henning Fritz (Verdens beste spiller 2004), Frode Hagen, Andrei Xepkin og Klaus-Dieter Petersen (Tidligere tysk landslagskaptein).
Grandvergmåler

Utseende

En liten (vingespenn 16 – 19 mm), slank, grå måler. Forvingen er lyst grå, litt mørkere i et avgrenset felt ved roten og i et bredt, mørk-kantet tverrbånd rundt midten. Midt i dette båndet sitter en kommaformet, svart flekk. Larven er naken, lang og slank, ensfarget gulbrun.

Levevis

Larvene lever på gran (Picea abies), av og til også på andre bartrær. De voksne målerne flyr i mai – juli.

Utbredelse

Arten finnes over hele Europa og i de nordlige delene av Asia. I Norge er den funnet nord til Nord-Trøndelag, men den er sjelden på Vestlandet, utenfor granas naturlige utbredelse.
Jack Johnson vs. James J. Jeffries

Generelt

Etter ett år med utallige oppfordringer og bønner fra velstående og innflytelsesrike personer (og rasister) verden over, godtok den gamle mesteren James J. Jeffries å møte Jack Johnson til kamp om VM-tittelen. Tex Rickard, også kjent som boksingens første superpromotor, kom med et så lukrativt tilbud at Jeffries ikke kunne motstå. Vinneren av kampen ville få 75% av 101 000 dollar pluss inntekter fra filmopptaket av kampen, som man antok at ville spille inn nærmere 1 million dollar dersom Jeffries vant. Beløpet Jeffries stod til å tjene var nærmest astronomisk i forhold til datidens dollarverdi. Det var ingen inntektskatt i USA i 1910, og en vanlig arbeider tjente ca. 1 dollar pr. dag. Selv om han tapte ville det vært en gullkantet avtale. Jeffries hadde lagt opp som ubeseiret VM-mester 5 år tidligere. Han var nå 35 år gammel og hadde ikke holdt seg i form og veide nærmere 150 kg. Han ville trenge alle månedene fra kontrakten ble signert sent i 1909 til 4. juli 1910 på å komme seg i form. Johnson hadde i mellomtiden gjort seg om mulig enda mer upopulær da han omga seg med hvite kvinner. Tanken på at den upopulære Johnson forlystet seg på hvite kvinner i 1910 var for mye for det hvite Amerika. Johnson måtte stoppes og Jeffries ble stemplet som «det hvite håp».

Før kampen

Forberedelsene til kampen fikk mye oppmerksomhet i mediene. Jeffries sved av kilo etter kilo og viste fremgang i sparringsøktene hver dag. Når kampdato nærmet hadde han tatt av seg 45 kg og var nå nede i 104 kg. Oddsmakere satt ham opp som favoritt og enkelte journalister som hadde sett ham i sparringsøkter hevdet at han «will kill the negro when they meet». Pressen døpte kampen «Battle of the Century». Da den store dagen hele verden ventet på endelig kom, rullet 15 chartertog inn til Reno. Byens 15 000 innbyggere fikk besøk av 20 000 mennesker som kom fra alle kanter i USA. Boksere, eks-boksere, skuespillere, millionærer, til og med den notoriske cowboyen Sundance Kid var blant billettkjøperne. Tex Richard hadde fått spesialbygget en egen 20 000-seters utendørs arena, noe han skulle gjøre i mange av de store kampene han stod bak i årene som fulgte.

Om kampen

Da kampen omsider kom i gang og Jeffries presset mesteren bakover nådde stemningen i publikum nærmest hysteriske høyder. Men det skulle bli kortvarig. Etter de fire første relativt jevne rundene var i boks satte Johnson inn et ekstra gir og begynte og dominere Jeffries. En gjentakelse av Burns-kampen var i ferd med å utspille seg foran det hvite publikum som ble stum. Johnson straffet den gamle mesteren og ydmyket «det hvite håpet». Tex Richard, som også fungerte som dommer i kampen, stoppet kampen da Jeffries gikk ned for tredje gang i 15. runde. Det hvite håp var knust, og tilbake stod et målløst publikum.

Etter kampen

Da resultatet ble kjent i resten av USA oppstod det raseopptøyer i flere byer. Fargede menn ble lynsjet av hvite mobber, og innen urohetene roet seg hadde 23 mennesker blitt drept og flere hundre skadet.
Som mottiltak for fremtidige opptøyer erklærte den amerikanske kongressen umiddelbart at opptaket av kampen ikke skulle vises offentlig.
Yosuke Nishi

Karriere

Yosuke Nishi startet sin profesjonelle karriere i Vegalta Sendai i 2002. Han har også spilt for Grulla Morioka og Sony Sendai.
Green Glens Arena

Bakgrunn

Komplekset er skapt av den lokale entreprenøren Noel C. Duggan, og sto ferdig i 1973. Han oppkalte det etter favorittsangen sin, «The Green Glens of Antrim». Komplekset eies og drives fremdeles av Duggan-familien, gjennom familiebedriften Noel C. Duggan Ltd.
Ridekomplekset arrangerer hvert år flere internasjonale stevner, sprangridningskonkurranser og ridekurs.
Innendørsarenaen ble opprustet i 1993 og fikk plass til 8000 publikummere. Hovedårsaken var at arenaen skulle huse Eurovision Song Contest i mai samme år. Konkurransen ble vunnet av Irland selv, representert av artisten Niamh Kavanagh og sangen «In Your Eyes». I 1995 og 1996 forsvarte bokseren Steve Collins sin verdenstittel i super mellomvekt, arrangert av World Boxing Organization (WBO). I 1995 vant han over Chris Eubank, og i 1996 beseiret han Neville Brown. 
I juli 2006 og juli 2014 var Green Glens Arena vertskap for den 29. og 37. utgaven av European Juggling Convention som samlet over 2000 sjonglører fra 40 land. I desember 2007 var arenaen vertskap for John Deere-show, der Deere & Company viste frem nye landbruksmaskiner. Flere store artister har også holdt konserter i Green Glens Arena, blant andre The Prodigy, Bryan Adams, James Blunt og Westlife.
Leksa

Leksa er et øysamfunn i Agdenes kommune i Trøndelag. Øygruppa består av de to bebodde øyene Nord-Leksa og Sør-Leksa, som siden 1986 har vært knyttet sammen med bru. 
Nord-Leksa er ca. 1,1 km², og høyeste punkt er Heradsvikhøgda på 55,3 moh. Sør-Leksa er ca. 4,6 km², og høyeste punkt er Jøtudalskallen 102,4 moh. Det er fergekai på Nord-Leksa. Fosenlinjen trafikkerer rute mellom Garten, Leksa og Værnes på Agdenes' fastland. Det er fiskerihavn på Sør-Leksa.
Det er ca. 22 fastboende på øyene, 30 ferie hus og tre gårdsbruk i drift. Øya sogner til Agdenes kirke og Lysheim skole. Nærmeste butikk er i Mølnbukt. Flere fornminner.
John Owoeri

Karriere som klubbspiller

Owoeri spilte for Polavis, Zumaz og Nigeria Port Authority som ung spiller. Fram til 2009 spilte han for Bendel Insurance, nederlandske Feyenoord, belgiske Westerlo, samt for Enyimba International. I 2009 spilte han for Heartland, og scoret to mål for klubben i åpningskampen i Afrikas Champions League 2009, hvor Heartland slo Monrovia Black Star 10–1. Etter to sesonger for klubben, signerte han for egyptiske Ismaily. I august 2012 forlot han Ismaily til fordel for nigerianske Sunshine Stars. Han spilte tre måneder for klubben, før han 2. november 2012 signerte for Warri Wolves.
Allsvenskan-klubben Åtvidabergs FF kunne 25. april 2013 meddele at John Owoeri hadde signert for klubben, og var spilleklar. Han var ubenyttet reserve for Åtvidabergs FF i 0–0-oppgjøret borte mot Kalmar FF 27. april 2013, og fikk sin debut for Åtvidabergs FF 4. mai samme år, da Åtvidabergs FF slo Djurgårdens IF 5–1 på hjemmebane. Åtvidabergs FF forlenget i mai 2015 kontrakten med Owoeri til etter 2016-sesongen.

Karriere som landslagsspiller

Owoeri deltok for Nigerias U20-lag i U20-VM i Nederland 2005. Han var målscorer for Nigeria i kvartfinalen, i et mesterskap hvor Nigeria tok seg helt til finalen. Han har spilt én landskamp for Nigeria, da Nigeria møtte Guinea i kvalifiseringen til Afrikamesterskapet i 2012.

Overgangskontrovers med Ismaily

John Owoeri ble i april 2015 dømt av FIFA til å betale sin tidligere klubb, egyptiske Ismaily, 1,3 millioner SEK, på grunn av kontraktsbrudd da Owoeri forlot klubben i 2012. Owoeri selv hevdet at hans tidligere klubb ikke hadde betalt ham lønn over en periode på flere måneder. Åtvidabergs FF ble som nåværende klubb for spilleren stilt solidarisk ansvarlig for beløpet i henhold til FIFAs reglement. Åtvidabergs FF kom til forlik med klubben etter kort tid, hvor beløpet skulle tilbakebetales over tid.
USS «Kanawha» (AO-1)

USS «Kanawha» var det første spesialbygde forsyningsskipet for drivstoff, bygget for den amerikanske marinen. Etter sjøsetting i 1915 deltok skipet i en aktiv rolle under 1. verdenskrig i Atlanterhavsflåten. Etter krigen opererte hun frem til 1929, langs den amerikanske vestkysten.
I 1934 ble skipet igjen satt i tjeneste for US Navy. Som en del av Stillehavsflåten, opererte hun igjen langs vestkysten. Oppgavene besto av forsyninger til skip og offshoreinstallasjoner.
Skipet gjennomgikk en overhaling og modernisering i desember 1941 i forbindelse med at USA gikk med i krigen. I mars 1942 var hun klar for de forsyningsoppgaver som venter. Etter å ha vært aktiv nesten resten av året måtte skipet igjen til en overhaling, som ble fullført i februar 1943.
Den neste basen var så Pago Pago, deretter opererte hun fra havnen i Tulagi de neste to månedene. Oppankret ved Tulagi den 1. april, etter å ha forsynt amerikanske skip ved Guadalcanal, tømte mannskapet det meste av tankene. Her ble hun liggende å vente på eskortefartøy, som skulle eskortere henne tilbake til Pago Pago, for å fylle tankene på nytt.
Forsinkelser gjorde at eskorten ikke ankom før morgenen den 7. april. I forberedelsene før avgang fylles eskorteskipene opp. Men i løpet av denne tiden kommer en melding om at japanske bombefly er på vei.
Da USS «Kanawha» nådde munningen av havnen, dukket de første japanske flyene opp over Ironbottom Sound. De 15 japanske Aichi D3A (Val) stupbombeflyene som hadde kurs for havnen i Tulagi, så at USS «Kanawha» forsøkte å unnslippe. 5 av flyene gikk da til angrep på skipet. «Kanawha» fikk flere direkte treffere. En traff den fremste tanken og minst en gikk gjennom dekket og eksploderte i maskinrommet. Hun blir liggende uten motorkraft og ute av kontroll, så det ble beordret evakuering.
Etter at flyangrepene var over, gikk mannskap igjen ombord. De klarte å få flammene i fremre tank under kontroll og fikk koblet slep. Mannskapet kjempet mot flammene fra akterenden og maskinrommet, men da det ble mørkt måtte de gi opp. Faren for å bli et lett mål for fiendtlige angrep var for stor. Veteranskipet ble da satt på grunn.
Tidlig om morgenen den 8. april fikk tidevannet løftet skroget opp og dro det utover. Der sank hun i stillhet.
Nitten av mannskapet ble drept under angrepene. USS «Kanawha» fikk en Battle star for sin innsats i krigen.
I dag er vraket et populært dykkested for turister.